Yvonne Herløv Andersen (CD), 2001-03-29:
Hvis man spørger de almindelige danskere om deres tilfredshed med apoteksvæsenet, tror jeg, de fleste er godt tilfredse.
Jeg har hørt, at folk måske har været irriterede over at skulle sidde og vente eller har haft besværligheder med at komme derhen, men der er vel ikke nogen, der er utilfredse eller usikre på, at det fungerer, apoteksvæsenet.
Så jeg tror, jeg kan sige det samme, som fru Lone Møller sagde, at det jo ikke er noget folkekrav at få ændret apoteksvæsenet.
Men til gengæld var det jo en del af en finanslovaftale, hvor man skulle forsøge at liberalisere.
Og det viste sig undervejs i forhandlingerne, at også de partier, der var mest glade for at liberalisere, jo havde visse grænser for, hvor langt det så kunne gå.
Og det åbenbares jo, når man får fat i de faglige embedsmænd, hvilke problemer der er knyttet til de forskellige ting.
Fra CD's side synes vi egentlig, at det, der ligger på bordet, er godt.
Der har været spurgt heroppefra i dag til forsyningssikkerhed.
Den mener jeg er bygget ind i loven, både med hensyn til apoteksudsalgssteder og med hensyn til egentligt håndkøbsudsalg, og så er det jo sådan, at skulle det se ud i et område, som om det kunne være vanskeligt for en apoteker, så kan en anden apoteker overtage, og så kan man have flere apoteker.
Så ja, der er blevet lempet lidt på kravene.
Men der er også en hel del, synes jeg, kundevenlige ting i det her.
Så har vi brugt utrolig meget tid på at tale om, hvad der kunne leveres over disk på supermarked og på tankstationer.
Der har været en lang debat, som har været båret af den faglige rådgivning, man får på apotekerne, når man køber Pamoler eller brufenpræparater.
Jeg vil sige, og det har jeg sagt før: Jeg er aldrig blevet stormet ned på apoteket, når jeg har købt sådan en dunk med 250 stk., hvis man kunne få så mange.
Det er ikke sket endnu.
Men jeg er da sikker på, at havde jeg bedt om en fornuftig rådgivning, så havde jeg givetvis fået den. Så altså, til den diskussion, der har været om, hvor mange der kan sælges, mener jeg, at vi er blevet ganske glimrende rådgivet af det faglige personale i Sundhedsministeriet og i Lægemiddelstyrelsen, og man er så endt med 12 eller 10.
Men kan maskinen ikke tage det, så skal det da ikke være sådan fra CD's side, at vi ikke kan snuppe 20.
Det lyder da meget fornuftigt.
Så er der nogle, der har snakket om begrænsninger, at man kun må købe én gang om dagen.
Selv mener jeg altså ikke, det er nødvendigt.
Vi har fået listen frem og har set, hvor mange medikamenter det egentlig drejer sig om, og vi har fået ryddet lidt op i dem.
Jeg synes, det ser meget fornuftigt ud.
Og lad os så se, om der er nogle, der vil påtage sig den opgave at opfylde de krav, der er stillet, for det er jo egentlig det væsentligste.
Så er der blevet bedre åbningstider for kunderne på apotekerne.
Kan man ikke få sin medicin om natten, fordi der er lukket dér, hvor man plejer at komme, er det sådan, at den så nu bliver kørt ud.
Det fik vi jo en klar garanti for.
Den vil jeg gerne holde fast i.
Der er dosisdispensering, som er vældig nødvendig.
Nu lyser lampen, så det sidste, jeg vil sige, og det synes jeg egentlig er det væsentligste, er den sammenkædning, der sker mellem apotekerne som sundhedscentre og en del af sundhedsvæsenet.
Det forventer jeg mig en hel del af.
Det er så op til apotekerne at komme og fortælle os, hvad de kunne tænke sig.
Og så regner jeg med, at vi kan arbejde videre med det indtil sommerferien, hvor vi skal vedtage anden etape.